寄題九華蘇君明甫夢牛亭
作者：方回
朝代：宋

paragraphs: 融融洩洩非煙霧，金門玉堂嚴陛枑。
上帝高居朝百靈，神人真官儼無數。
九華種德萱堂仙，許傍紅雲聽韶頀。
瓊林宴罷偃霓旌，詔賜麒麟引歸路。
似牛非牛斯何祥，夢覺生此玉樹郎。
渥洼汗馬實非馬，洛洞髯珠誰謂羊。
天上真龍世莫測，例晦頭角韜晶光。
夢中之牛頗類此，豈果噉芻甘服箱。
忠臣事君比螻蟻，慈父愛子號豚犬。
鳩雎夫婦雁兄弟，託物取象意微婉。
冉耕伯牛司馬牛，大賢名字何赫烜。
得非此母奇此兒，他年負重能致遠。
繡輿羽衛歸蓬萊，奇徵異兆猶昭回。
作亭大刻夢牛記，銀黄上冢兼榮哀。
函關道士駕西邁，萬歲樹精焉在哉。
邂逅便當知止足，拽轉鼻頭歸去來。